Ομάδα Δράση

H Ομάδα Δράση είναι μονάδα της Ελληνικής Αστυνομίας που συγκροτήθηκε τον Νοέμβριο του 2019 για την καταστολή σοβαρών επεισοδίων. Πρόκειται για μια ομάδα πρόληψης και καταστολής εγκληματικότητας με δυνατότητα ταχείας απόκρισης. Έχει χαρακτηριστεί από τον τύπο ως η «δίκυκλη ΟΠΚΕ». Η ύπαρξη της Ομάδας συμβάλλει στην ενίσχυση της εμφανούς αστυνόμευσης.

Η μονάδα στελεχώνεται κατά βάση από το σώμα των Ειδικών Φρουρών. Η κατάργηση της Ομάδας ΔΕΛΤΑ από την κυβέρνηση Τσίπρα 2015, είχε προκαλέσει πολλές αντιδράσεις από τμήμα της τότε αντιπολίτευσης, με επιχείρημα ότι υπάρχει «έξαρση της εγκληματικότητας» σε πολλές περιοχές με επίκεντρο το κέντρο της Αθήνας. Η Νέα Δημοκρατία είχε υποσχεθεί προεκλογικά ότι θα επανασυστήσει την συγκεκριμένη μονάδα σε περίπτωση που εκλεγεί. Η νέα Ομάδα Δράση, με κοινά χαρακτηριστικά και παρόμοιο ρόλο ήρθε ως εκπλήρωση της εξαγγελίας αυτής.

 Ιστορικό 
Η Δράση συστάθηκε επισήμως στις 11 Νοεμβρίου του 2019, με παρουσίαση της Ομάδας στο Ζάππειον Μέγαρο, με στόχο την περιφρούρηση του κέντρου της Αθήνας, και ειδικότερα της περιοχής των Εξαρχείων. Αργότερα οι αρμοδιότητες και το πεδίο δράσης της μονάδας επεκτάθηκαν σε ολόκληρη την Αθήνα, αλλά και Θεσσαλονίκη αποσκοπώντας στην μείωση της παραβατικότητας στις δύο μεγάλες πόλεις της χώρας.

 Προσωπικό 
Κατά την σύστασή της το 2019 η Ομάδα απαριθμούσε 51 άνδρες στο δυναμικό της, ένα χρόνο μετά, το 2021 αριθμούσε 200, με ραγδιαία αύξηση κατά το 2021 στα 360 άτομα προσωπικό. Ενώ τον Άυγουστο του 2025 ο αριθμός μειώθηκε στα 170 άτομα, χωρισμένα σε 13 ομάδες.

 Εκπαίδευση 
Τα στελέχη της Ομάδας ΔΡΑΣΗ παρακολουθούν πενθήμερη εκπαίδευση στη δίκυκλη μοτοσικλέτα και ειδική βασική εκπαίδευση, αντίστοιχη με αυτή της Ομάδας ΔΙΑΣ.

 Εξοπλισμός 

 Γενικά 
Ο εξοπλισμός της ομάδας είναι παρόμοιος με της ΟΠΚΕ. Περιλαμβάνει αλεξίσφαιρο γιλέκο, προστατευτικό εξοπλισμό κορμού, ατομικό όπλο ή και κοντό υποπολυβόλο εάν οι επιχειρησιακές ανάγκες το απαιτήσουν.

 Κάμερες 
Στις 23 Μαρτίου 2021 με την υπ’ αριθ. 7512/3/42-α από 23/03/2021 Απόφαση του Ενιαίου Συντονιστικού Κέντρου Διαχείρισης Κρίσεων του Αρχηγείου της Ελληνικής Αστυνομίας ξεκίνησε πιλοτικό πρόγραμμα περιορισμένης χρήσης καμερών από την Ομάδα Δράση και την ΟΠΚΕ με την ονομασία «φορητό σύστημα επιτήρησης». 

Η 20 με 30 κάμερες είναι προσαρμοσμένες στις στολές του εκάστοτε επικεφαλή αστυνομικού της δίκυκλης ομάδας για την καταγραφή αστυνομικών επιχειρήσεων και μεταφορά εικόνας στο ΕΣΚΕΔΙΚ. Η λειτουργία των καμερών περιοριζόταν σε συγκεκριμένες περιοχές, δρόμους και χρονικό διάστημα δύο ημερών, μετά από το πέρας του οποίου θα έπρεπε να υπάρξει νέα διαταγή από το ΕΣΚΕΔΙΚ για την ανανέωσή της. Τελικός στόχος είναι ο κάθε αστυνομικός να φέρει στη στολή του κάμερα.

Τον Νοέμβριο 2023, το Υπουργείο Προστασίας του Πολίτη ανέπτυξε σχέδιο για την λειτουργία 2.400 καμερών στις στολές και οχήματα αστυνομικών πρώτης γραμμής, μεταξύ αυτών και για τους αστυνομικούς της Ομάδας Δράση. Η όλη προσπάθεια χρήσης καμερών αποτελεί αντίδραση της αστυνομίας σε καταγγελίες για περιστατικά αυθαιρεσίας και αστυνομικής βίας κατά την εφαρμογή των περιοριστικών μέτρων την περίοδο της πανδημίας του Κορωνοϊού.

 Κριτική 

 Κατάχρηση εξουσίας & αστυνομική βία 
Η μονάδα έχει επικριθεί έντονα για υπέρμετρη χρήση βίας και αστυνομική αυθαιρεσία. 

Τόσο από την αντιπολίτευση, τα κόμματα της αριστεράς (κοινοβουλευτικής και εξωκοινοβουλευτικής), φοιτητικές οργανώσεις προσκείμενες στον χώρο και συνδικαλιστικές οργανώσεις, όσο και από οργανισμούς ανθρωπίνων δικαιωμάτων και τον τύπο. Ο ΣυΡιζΑ - ΠΣ, το ΚΚΕ και το ΜέΡΑ25, έχουν ζητήσει την κατάργηση της ομάδας. Επίσης το Ελληνικό τμήμα της Διεθνούς Αμνηστίας έχει αναφερθεί σε περιστατικά αδικαιολόγητης χρήσης χημικών και βίας, λεκτικές επιθέσεις και απειλές από αστυνομικούς που ανήκουν στην Ομάδα Δράση. Τον Δεκέμβριο του 2022 κατέγγειλε επίσης «αυθαίρετη προσαγωγή» μέλους της με το πρόσχημα εξακρίβωσης στοιχείων ενώ η τελευταία είχε ήδη ακολουθηθεί. Το περιστατικό συνέβη έπειτα από ένσταση του μέλους της Διεθνούς Αμνηστίας για προσαγωγή πολιτών που θα συμμετείχαν σε πορεία διαμαρτυρίας για τον θάνατο του Ρομά Κώστα Φραγκούλη, που πυροβολήθηκε από αστυνομικό Ομάδας ΔΙΑΣ κατά τη διάρκεια αστυνομικής καταδίωξης στη Θεσσαλονίκη.

Σε επεισόδια που ακολούθησαν διαδήλωση κατά της αστυνομικής βίας στη Νέα Σμύρνη τον Μάρτιο 2021, αστυνομικός της Ομάδας τραυματίστηκε  σοβαρά στο κεφάλι από κουκουλοφόρους. Η αντίδραση των αστυνομικών της Ομάδας Δράσης επικρίθηκε, με τον ΣΚΑΪ να αναφέρεται σε «ακραίες κι επικίνδυνες ενέργειες εναντίον πολιτών» και τους αστυνομικούς «να εισέρχονται σε αυλές, σπίτια και καταστήματα». Η ΕΛ.ΑΣ. διερεύνησε το περιστατικό και την αντίδραση της Ομάδας Δράση.

Σε διαδήλωση για το  σιδηροδρομικό δυστύχημα των Τεμπών, στις 9 Μαρτίου 2025, δημοσιογραφικά ρεπορτάζ (μεταξύ άλλων από το MEGA TV, το Έθνος και το Documento) ανέφεραν ότι κατά τη διάρκεια προσαγωγών από την Ομάδα ΔΡΑΣΗ μία νεαρή αφέθηκε ελεύθερη κατόπιν εντολής μέσω ασυρμάτου, ενώ οι υπόλοιποι της ομάδας παραδόθηκαν σε άλλη αστυνομική μονάδα για τη συνέχιση της διαδικασίας. Τα δημοσιεύματα ενέταξαν το περιστατικό στο πλαίσιο καταγγελιών για αστυνομική αυθαιρεσία και κατάχρηση εξουσίας.

Παραπομπές

Κατηγορία:Ελληνική Αστυνομία